এম্পায়ার স্টেট বিল্ডিং

এম্পায়ার স্টেট বিল্ডিং (, ) যুক্তরাষ্ট্রের নিউ ইয়র্কের মিডটাউন ম্যানহাটন এলাকায় অবস্থিত ১০২ তলাবিশিষ্ট আর দেকো স্থাপত্যশৈলীতে নির্মিত একটি গগনচুম্বী অট্টালিকা। ভবনটির নকশাকার শ্রিভ, ল্যাম্ব অ্যান্ড হার্মন এবং ১৯৩০ থেকে ১৯৩১ পর্যন্ত এর নির্মাণ করা হয়েছিল। ভবনটির নাম এসেছে নিউ ইয়র্ক অঙ্গরাজ্যের ডাকনাম "এম্পায়ার স্টেট" (বঙ্গানুবাদ: "সাম্রাজ্য রাজ্য") থেকে।

এম্পায়ার স্টেট বিল্ডিঙের ছাদ পর্যন্ত উচ্চতা  এবং উপরের অ্যান্টেনাকে ধরলে এর মোট উচ্চতা । ১৯৭০ সালে ওয়ার্ল্ড ট্রেড সেন্টারের নর্থ টাওয়ার স্থাপিত হওয়ার আগে পর্যন্ত এম্পায়ার স্টেট বিল্ডিং বিশ্বের সর্বোচ্চ ভবন ছিল। ২০০১ সালে ১১ সেপ্টেম্বরের হামলার জন্য ওয়ার্ল্ড ট্রেড সেন্টার ধ্বংসপ্রাপ্ত হয়ে গিয়েছিল, যার ফলে এম্পায়ার স্টেট বিল্ডিং ২০১২ সালে ওয়ান ওয়ার্ল্ড ট্রেড সেন্টার স্থাপিত হওয়ার আগে পর্যন্ত নিউ ইয়র্কের সর্বোচ্চ ভবন ছিল।  এম্পায়ার স্টেট বিল্ডিং নিউ ইয়র্ক শহরের সপ্তম সর্বোচ্চ ভবন, যুক্তরাষ্ট্রের নবম সর্বোচ্চ সম্পন্ন ভবন ও বিশ্বের ৫৭শ সর্বোচ্চ ভবন।

ম্যানহাটনের ফিফথ অ্যাভিনিউয়ের পশ্চিমপ্রান্তে, থার্টি-থার্ড ও থার্টি-ফোর্থ স্ট্রিটের মাঝের জমিতে এম্পায়ার স্টেট বিল্ডিং অবস্থিত। ১৮৯৩ সালে এখানে ওয়ালডর্ফ–অ্যাস্টরিয়া হোটেল স্থাপিত হয়েছিল। ১৯২৯ সালে এম্পায়ার স্টেট ইনকর্পোরেটেড এই জমি অধিগ্রহণ করেছিল এবং সেখানে একটি গগনচুম্বী অট্টালিকা স্থাপনের পরিকল্পনা করেছিল। যতক্ষণ এটা বিশ্বের সর্বোচ্চ ভবন হিসাবে নিশ্চিত করা যাচ্ছিল না ততক্ষণ এম্পায়ার স্টেট বিল্ডিঙের নকশা ১৫ বার বদলানো হয়েছিল। ১৯৩০ সালের ১৭ মার্চে ভবনটির নির্মাণকাজ শুরু হয়েছিল এবং সাড়ে ১৩ মাস পর ১৯৩১ সালের ১ মে-তে ভবনটি উন্মুক্ত হয়েছিল। এম্পায়ার স্টেট বিল্ডিং নির্মাণ নিয়ে অনুকূল জনপ্রিয়তা থাকলেও মহামন্দা ও দ্বিতীয় বিশ্বযুদ্ধের জন্য ১৯৫০-এর দশক পর্যন্ত ভবনটির মালিকরা কোনো মুনাফা অর্জন করতে পারেনি।

আর দেকো স্থাপত্যশৈলী, উচ্চতা ও পর্যবেক্ষণাগারের জন্য এম্পায়ার স্টেট বিল্ডিং এক দর্শনীয় স্থানে পরিণত হয়েছে। বিশ্বের প্রায় ৪০ লাখ পর্যটক ভবনটির ৮৬তম ও ১০২তম তলার পর্যবেক্ষণাগার পরিদর্শন করে। ২০১৯ সালে ৮০তম তলায় আরেকটি পর্যবেক্ষণাগার চালু করা হয়েছিল। এম্পায়ার স্টেট বিল্ডিং একটি আন্তর্জাতিক সাংস্কৃতিক প্রতীক, আর ১৯৩৩ সালে মুক্তি পাওয়া কিং কং থেকে শুরু করে ২৫০-এরও বেশি টেলিভিশন ধারাবাহিকে এই ভবনকে উপস্থাপন করা হয়েছে। ভবনটির আকার দিয়ে অন্যান্য স্থাপনার উচ্চতা ও দৈর্ঘ্যকে বর্ণনা করা হয়, যেমন কলকাতার সর্বোচ্চ ভবন দ্য ফরটি-টুয়ের উচ্চতা এম্পায়ার স্টেট বিল্ডিঙের প্রায় ৫ ভাগের ৩ ভাগ।

স্থাপত্যশৈলী 
শ্রিভ, ল্যাম্ব অ্যান্ড হার্মন এম্পায়ার স্টেট বিল্ডিঙের নকশাকার এবং এটি আর দেকো স্থাপত্যশৈলীতে নির্মিত। ১০২তম তলা পর্যন্ত এম্পায়ার স্টেট বিল্ডিঙের উচ্চতা ।  লম্বা চূড়াকে ধরলে মোট উচ্চতা । এতি ১০০-এর বেশি তলাবিশিষ্ট বিশ্বের প্রথম ভবন, যদিও কেবল সর্বনিম্ন ৮৬টি তলা ব্যবহারযোগ্য। প্রথম থেকে ৮৫তম তলায়  আয়তনের বাণিজ্যিক ও অন্যান্য কার্যালয় রয়েছে, আর ৮৬তম তলায় পর্যবেক্ষণাগার রয়েছে। অবশিষ্ট ১৬টি তলার উপরে ১০২তম তলায় একটি পর্যবেক্ষণাগার রয়েছে। ৮৬তম ও ১০২তম তলার মাঝে কোনো স্তর নেই এবং এই অংশটি মূলত যান্ত্রিক উদ্দেশে ব্যবহার করা হয়। ১০২তম তলার উপরেই  লম্বা চূড়া, যার বেশিরভাগই সম্প্রচার অ্যান্টেনা দিয়ে আবৃত। এই চূড়াটির শীর্ষে একটি বিদ্যুৎ দণ্ড বসানো হয়েছে।

এতে, ৬,৫০০ জানালা এবং ৭৩টি লিফট রয়েছে। এছাড়া, রাস্তার সমান্তরাল থেকে ১০২তম তলা পর্যন্ত ১,৮৬০টি সোপান রয়েছে। এর সর্বমোট মেঝের আয়তন ২,৭৬৮,৫৯১ বর্গফুট (২৫৭,২১১ বর্গমিটার)। প্রায় ২ একর (৮,০৯৪ বর্গমিটার) জমির উপর এটি অবস্থিত। এক হাজার ব্যবসা প্রতিষ্ঠান রয়েছে। ১০১১৮ জিপ কোডও নিজ নামে সংরক্ষণ করেছে। ২০০৭ সাল পর্যন্ত প্রায় একুশ হাজার শ্রমিক প্রতিদিন কাজ করছেন। এরফলে আমেরিকায় বিল্ডিংটি পেন্টাগনের পর ২য় বৃহত্তম অফিস কমপ্লেক্স হিসেবে স্বীকৃতি পেয়েছে।

সম্পূর্ণ ভবনটি নির্মাণে এক বছর ও ৪৫ দিন সময় ব্যয় হয়। ৬৪টি লিফট কেন্দ্রস্থলে অবস্থিত। বর্তমানে সেবার লক্ষ্যে লিফটসহ ৭৩টি লিফট রয়েছে। ৮০তম তলা পর্যন্ত লিফটের মাধ্যমে উঠতে এক মিনিটেরও কম সময় লাগে। সেখানে থেকে ৮৬তম তলায় যাবার জন্যে অন্য আরেকটি লিফট ব্যবহার করতে হয়। ভবনটিতে  পাইপসহ বৈদ্যুতিক তার রয়েছে ।

আলোকসজ্জা 
প্রথমদিকে এম্পায়ার স্টেট বিল্ডিঙের উপরে সাদা সন্ধানী আলো বসানো থাকত। ১৯৩২ সালের নভেম্বরে রাষ্ট্রপতি নির্বাচনে ফ্রাঙ্কলিন ডি. রুজভেল্টের জয়কে বোঝানোর জন্য প্রথম এই আলো ব্যবহৃত হয়েছিল। ১৯৫৬ সালে এর জায়গায় চারটে "ফ্রিডম লাইটস" বসানো হয়েছিল। ১৯৬৪ সালের বিশ্বমেলায় এম্পায়ার স্টেট বিল্ডিংকে দৃশ্যমান করা জন্য ঐ সালের ফেব্রুয়ারিতে ৭২তম তলায় ধারাবাতি বসানো হয়েছিল। শক্তি সংকটের জন্য ১৯৭৩ সালের নভেম্বর থেকে ১৯৭৪ সালের জুলাই পর্যন্ত বাতিগুলি বন্ধ ছিল। ১৯৭৬ সালে ব্যবসায়ী ডগলাস লেই ১,০০০টি ভাস্বর বাতির জায়গায় ২০৪টি ধাতু-হ্যালাইড বাতি ব্যবহার করার পরামর্শ দিয়েছিলেন, যেগুলি ঐ ভাস্বর বাতিগুলির তুলনায় চারগুণ উজ্জ্বল। ঐ সালের জুলাইতে মার্কিন যুক্তরাষ্ট্রের দ্বিশতবর্ষ উদ্‌যাপন উপলক্ষে এম্পায়ার স্টেট বিল্ডিঙে নতুন লাল, সাদা, নীল রঙের ধাতু-হ্যালাইড বাতি বসানো হয়েছিল। দ্বিশতবর্ষ উদ্‌যাপনের পর নিম্ন রক্ষণাবেক্ষণ খরচের (বছরে ১১৬ ডলার) জন্য এই নতুন বাতি রেখে দেওয়া হয়েছিল।

১৯৭৭ সালের ১২ অক্টোবর থেকে সাময়িক অনুষ্ঠান উপলক্ষে ভবনটির চূড়া উপযুক্ত রঙে আলোকিত হয়। ভবনটির ওয়েবসাইটের মাধ্যমে সংগঠনরা এর জন্য আবেদন করতে পারে। এছাড়া দুর্ঘটনা, বার্ষিকী, মৃত্যু, কিংবা গৌরব পদযাত্রা বা হ্যালোইন উপলক্ষেও চূড়াটি আলোকিত হয়। ২০০১ সালে ১১ সেপ্টেম্বরের হামলার পর কয়েক মাস ধরে এম্পায়ার স্টেট বিল্ডিং লাল, সাদা ও নীল আলোয় আলোকিত হয়েছিল।

২০১২ সালে এম্পায়ার স্টেট বিল্ডিঙের ৪০০টি ধাতু-হ্যালাইড বাতি ও ধারাবাতির জায়গায় ১,২০০টি এলইডি বাতি বসানো হয়েছিল, যার ফলে লভ্য রঙের সংখ্যা ৯ থেকে ১.৬ কোটিতে বেড়ে গিয়েছিল। কম্পিউটার-নিয়ন্ত্রিত ব্যবস্থাটি ভবনটিকে এমনভাবে আলোকিত করতে পারে যা প্লাস্টিক জেল দিয়ে করা সম্ভব ছিল না। যেমন ২০১২ সালের রাষ্ট্রপতি নির্বাচনের স্কোরবোর্ড হিসাবে সিএনএন এম্পায়ার স্টেট বিল্ডিঙের চূড়াকে ব্যবহার করেছিল, আর এখানে নীল আলো দিয়ে ডেমোক্র্যাটিক ও লাল আলো দিয়ে রিপাব্লিকান দলের ভোটসংখ্যাকে বোঝাত।

ইতিহাস 

শ্রিভ, ল্যাম্ব এন্ড হার্মন এসোসিয়েটস এম্পায়ার স্টেট বিল্ডিংয়ের নকশা প্রণয়ন করে। এটি এমন এক সময়ে তৈরী করা হয়েছিল যখন বিশ্বব্যাপী সবচেয়ে উঁচু আকাশচুম্বী অট্টালিকা তৈরীতে সকলেই ব্যস্ত হয়ে পড়েছিলেন। কিন্তু, এম্পায়ার স্টেট বিল্ডিং সর্বোচ্চ অট্টালিকার মর্যাদায় অভিষিক্ত হয়েছিল। ৪১০ দিনে এর নির্মাণ কার্য সমাপ্ত হয়েছিল। ১ মে, ১৯৩১ সালে আমেরিকার প্রেসিডেন্ট হার্বার্ট হুভার বিল্ডিংটির উদ্বোধন করেছিলেন।

উচ্চতার রেকর্ড 

৪২ বছর ধরে এম্পায়ার স্টেট বিল্ডিং বিশ্বের সর্বোচ্চ ভবন ছিল, আর ১৯৭০ সালের অক্টোবরে ওয়ার্ল্ড ট্রেড সেন্টারের নর্থ টাওয়ার এর উচ্চতাকে ছাড়িয়ে গিয়েছিল। এছাড়া ১৯৫৪ সালে কেডব্লিউটিভি মাস্ট স্থাপন করার আগে এম্পায়ার স্টেট বিল্ডিং বিশ্বের সর্বোচ্চ কৃত্রিম স্থাপনা ছিল। ১৯৭০-এর দশকের প্রথমদিকে এম্পায়ার স্টেট বিল্ডিঙের চূড়ার জায়গায় আরও ১১টি তলা যুক্ত করার প্রস্তাব করা হয়েছিল, যার ফলে ভবনটির উচ্চতা দাঁড়াত  এবং এটি পুনরায় বিশ্বের সর্বোচ্চ ভবন হয়ে যেত। কিন্তু সেই প্রস্তাব শেষে বাতিল হয়েছিল।

২০০১ সালে ১১ সেপ্টেম্বরের হামলার ফলে ওয়ার্ল্ড ট্রেড সেন্টার ধ্বংস হয়ে গিয়েছিল। এর ফলে এম্পায়ার স্টেট বিল্ডিং পুনরায় নিউ ইয়র্কের সর্বোচ্চ এবং যুক্তরাষ্ট্রের দ্বিতীয় সর্বোচ্চ ভবন হয়ে গিয়েছিল। ২০১২ সালের এপ্রিলে উচ্চতর ওয়ান ওয়ার্ল্ড ট্রেড সেন্টার নির্মিত হওয়ার আগে পর্যন্ত এম্পায়ার স্টেট বিল্ডিং নিউ ইয়র্কের সর্বোচ্চ ভবন ছিল।  এটি নিউ ইয়র্কের সপ্তম সর্বোচ্চ ও যুক্তরাষ্ট্রের দশম সর্বোচ্চ ভবন।  এম্পায়ার স্টেট বিল্ডিং বিশ্বের ৪৯শ সর্বোচ্চ ভবন ছিল।

দুর্ঘটনাসমূহ

১৯৪৫ বিমান দুর্ঘটনা 

১৯৪৫ সালের ২৮ জুলাই সকাল ৯:৪০-এ লেফটেন্যান্ট কর্নেল উইলিয়াম ফ্রাঙ্কলিন স্মিথ জুনিয়র ঘন কুয়াশায় বি-২৫ মিচেল বোমারু বিমান চালাচ্ছিলেন। বিমানটি এম্পায়ার স্টেট বিল্ডিঙের উপরের অংশে ৭৯তম ও ৮০তম তলায় বিধ্বস্ত হয়ে গিয়েছিল। সেখানে ন্যাশনাল ক্যাথলিক ওয়েলফেয়ার কাউন্সিলের কার্যালয় ছিল। একটি ইঞ্জিন ভবনটিকে পুরোপুরি ভেদ করে নিকটবর্তী ভবনের ছাদে গিয়ে পড়েছিল, আর সেখানে সৃষ্ট অগ্নিকাণ্ডের ছাদটিকে বিধ্বস্ত করেছিল। অপর ইঞ্জিন ও ল্যান্ডিং গিয়ার লিফটের একটি শ্যাফটে দ্রুত পড়ে গিয়েছিল, যার ফলে সৃষ্ট অগ্নিকাণ্ড ৪০ মিনিট ধরে স্থায়ী ছিল। এই দুর্ঘটনায় ১৪ জন নিহত। লিফট পরিচালক বেটি লো অলিভার ৭৫টি তলা অতিক্রম করে পতিত হওয়ার সত্ত্বেও বেঁচে গিয়েছিলেন। গিনেস বিশ্ব রেকর্ডে এটি দীর্ঘক্ষণ ধরে বেঁচে থাকা লিফট পতন হিসাবে রেকর্ডকৃত।

বিমান দুর্ঘটোনা ও ক্ষয়ক্ষতির সত্ত্বেও দুই দিন পরেই অনেক তলা পুনরায় উন্মুক্ত করা হয়েছিল। দুর্ঘটনাটির ফলে সিভিল এরোনটিক্স অ্যাডমিনিস্ট্রেশন (বর্তমান ফেডারেল এভিয়েশন অ্যাডমিনিস্ট্রেশন) নিউ ইয়র্কের উপর দিয়ে বিমান চালনার উপর কঠোর নিষেধাজ্ঞা আরোপ করেছিল এবং আবহাওয়া নির্বিশেষে নিউ ইয়র্কের উপর দিয়ে বিমানের সর্বনিম্ন উচ্চতা সমুদ্রপৃষ্ঠ থেকে  ঠিক করা হয়েছিল।

এক বছর পর, ১৯৪৬ সালের ২৪ জুলাইতে আরেক উড়োজাহাজ ভবনটিকে আঘাত করতে করতে আঘাত করতে পারেনি। অশনাক্ত দুই-ইঞ্জিনের বিমানটি পর্যবেক্ষণাগার দিয়ে পাশ কাটিয়ে গিয়েছিল, যা সেখানকার পর্যটকদের আতঙ্কিত করে তুলেছিল।

আত্মহত্যার চেষ্টা 
আইকনিক মর্যাদার জন্য এম্পায়ার স্টেট বিল্ডিং এবং মিডটাউন ম্যানহাটনের অন্যান্য সুউচ্চ ভবনগুলি আত্মহত্যার চেষ্টার অন্যতম কেন্দ্র হয়ে উঠেছে। প্রতি বছর প্রায় ৩০ জন ব্যক্তি ভবনটির উপরের তলা থেকে ঝাঁপ দিয়ে আত্মহত্যার চেষ্টা করেছে, কিন্তু এর বেশিরভাগই অসফল।

১৯৩১ সালের ৭ এপ্রিলে এম্পায়ার স্টেট বিল্ডিং থেকে প্রথম আত্মহত্যার চেষ্টা সম্পন্ন হয়েছিল, আর তখন ভবনটির নির্মাণ সম্পূর্ণ হয়নি। কর্মবিরত অবস্থায় একজন ছুতার ৫৮তম তলায় গিয়ে সেখান থেকে ঝাঁপ দিয়েছিলেন। ভবনটি উন্মুক্ত হওয়ার পর ১৯৩৫ সালের ফেব্রুয়ারিতে পি. এবারহার্ট ৮৬তম তলার পর্যবেক্ষণাগার থেকে ঝাঁপ দিয়ে  নিচে প্রবেশপথে পড়ে গিয়েছিলেন। ১৯৪৩ সালের ১৬ ডিসেম্বরে উইলিয়াম লয়েড র‍্যাম্বো নামক এক যুবক ৮৬তম তলা থেকে ঝাঁপ দিয়ে নিচে রাস্তায় বড়দিনের বাজারিদের সামনে পড়ে গিয়েছিলেন। ১৯৪৬ সালের ২৭ সেপ্টেম্বরে গোলাঘটিত বৈকল্যের রোগী মেরিন ডগলাস ডব্লিউ. ব্রাশিয়ার জুনিয়র ৭৬তম তলায় গ্রান্ট অ্যাডভার্টাইজিং এজেন্সির জানলা থেকে ঝাঁপ দিয়েছিলেন। পুলিশ ব্যক্তিটির দেহ থেকে  দূরে তাঁর জুতো পেয়েছিল।

একের বেশি তলা দিয়ে না পড়ে দুইজন ব্যক্তি বেঁচে গিয়েছিলেন। ১৯৭৯ সালের ২ ডিসেম্বরে এলভিটা অ্যাডামস ৮৬তম তলা দিয়ে ঝাঁপ দিয়েছিলেন, কিন্তু তীব্র বায়ুপ্রবাহ তাঁকে ৮৫তম তলার দেওয়ালের পার্শ্বদেশের দিকে ঠেকে দিয়েছিল এবং তাঁর কোমর ভেঙে গিয়েছিল। ২০১৩ সালের ২৫ এপ্রিলে একজন পুরুষ ৮৬তম তলার পর্যবেক্ষণাগার থেকে পড়ে গিয়েছিলেন, কিন্তু ৮৫তম তলার দেওয়ালের পার্শ্বদেশে নেমে তিনি সামান্য ক্ষতসহ বেঁচে গিয়েছিলেন। নিরাপত্তা রক্ষীরা তাঁকে ভিতরে এনেছিল এবং পরাচিকিৎসকগণ মনঃচিকিৎসার জন্য তাঁকে হাসপাতালে নিয়ে গিয়েছিল।

গুলিবর্ষণ 
২৪ ফেব্রুয়ারি, ১৯৯৭ সালে একজন সশস্ত্র বন্দুকধারী ব্যক্তি পর্যবেক্ষণ চূড়ায় আরোহণ করে একজনকে গুলী করে হত্যা করে। পরবর্তীতে সে নিজেও আত্মহত্যার চেষ্টা চালিয়ে গুরুতর আহত হয়।

আরোহণ প্রতিযোগিতা 
১৯৭৮ সাল থেকে ৮৬তম তলায় অবস্থিত পর্যবেক্ষণ টাওয়ার পর্যন্ত হেঁটে আরোহণ প্রতিযোগিতা সাংবার্ষিকভিত্তিতে নিয়মিতভাবে অনুষ্ঠিত হয়ে আসছে। অংশগ্রহণকারী প্রতিযোগীগণ দৌড়বিদ ও আরোহণকারী - উভয় নামেই আখ্যায়িত হন। প্রায়শঃই তারা অত্যন্ত আগ্রহী টাওয়ার দৌড়বিদ নামে পরিচিত হয়ে থাকেন। খাড়া বা উলম্বভাবে এ প্রতিযোগিতায় ১,০৫০ ফুট (৩২০ মিটার) দূরত্ব অতিক্রম করতে হয়। এজন্যে প্রতিযোগীকে ১,৫৭৬ সোপান অতিক্রম করে অভিষ্ট লক্ষ্যে পৌঁছতে হয়। ২০০৩ সালের প্রতিযোগিতায় অস্ট্রেলিয়ার পেশাদার সাইক্লিষ্ট পল ক্র্যাক সর্বনিম্ন ৯ মিনিট ৩৩ সেকেন্ড সময় নিয়ে রেকর্ড গড়েন। এ সময় উপরে উঠার হার ছিল ঘণ্টায় ।

টীকা

তথ্যসূত্র

বহিঃসংযোগ 

 
 Empire State Building সিটিবিইউএইচ স্কাইস্ক্রেপার সেন্টার
 Empire State Building under construction (1930–1931) , নিউ ইয়র্ক পাবলিক লাইব্রেরি
 Empire State Building archive, circa 1930–1969 , কলম্বিয়া বিশ্ববিদ্যালয়

প্রাক্তন বিশ্বের সবচেয়ে উঁচু ভবন
গগনচুম্বী অট্টালিকা
ম্যানহাটনের ভবন ও স্থাপনা
মার্কিন যুক্তরাষ্ট্রের দর্শনীয় স্থান